Document ID: 32011D0107

DECIZIA COMISIEI
din 10 februarie 2011
de modificare a Deciziei 2007/756/CE de adoptare a unei specificații comune a registrului național al vehiculelor
[notificată cu numărul C(2011) 665]
(Text cu relevanță pentru SEE)
(2011/107/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2008/57/CE a Parlamentului European și a Consiliului din 17 iunie 2008 privind interoperabilitatea sistemului feroviar în Comunitate (1), în special articolul 33,
întrucât:
(1)
În secțiunea 2.2 din anexa la Decizia 2007/756/CE a Comisiei din 9 noiembrie 2007 de adoptare a unei specificații comune a registrului național al vehiculelor prevăzut la articolul 14 alineatele (4) și (5) din Directivele 96/48/CE și 2001/16/CE (2) se descrie modul de implementare a arhitecturii europene globale a registrelor naționale ale vehiculelor (RNV-uri) și se dispune actualizarea deciziei, dacă este cazul, în urma evaluării unui proiect-pilot derulat de Agenția Europeană a Căilor Ferate. În plus, se prevede luarea unei decizii în vederea conectării tuturor RNV-urilor la Registrul virtual central al vehiculelor (RVV). Agenția Europeană a Căilor Ferate a derulat și a evaluat proiectul-pilot. La 26 martie 2010, agenția a transmis Comisiei recomandarea ERA/REC/01-2010/INT prin care a propus actualizarea anexei la Decizia 2007/756/CE. Prin urmare, Decizia 2007/756/CE trebuie modificată.
(2)
Articolul 33 alineatul (2) din Directiva 2008/57/CE prevede că RNV-ul trebuie să conțină, printre alte informații obligatorii, identificarea proprietarului vehiculului și a entității responsabile de întreținere. Prin urmare este necesară o perioadă de tranziție pentru adaptarea RNV-urilor nestandardizate astfel încât acestea să conțină câmpul 9.2 „Numărul de ordine în Registrul Comerțului” și pentru actualizarea informațiilor despre proprietar și despre entitatea responsabilă de întreținere în cazul vehiculelor înregistrate deja în RNV-uri.
(3)
Perioadele de tranziție pentru vehiculele existente descrise în secțiunea 4.3 din anexa la Decizia 2007/756/CE au expirat sau urmează să expire. Entitatea de înregistrare anterior responsabilă de înregistrarea vehiculelor ar fi trebuit să facă disponibile toate informațiile cerute, în conformitate cu un acord încheiat între aceasta și entitatea de înregistrare desemnată în conformitate cu articolul 4 din Decizia 2007/756/CE. Informațiile ar fi trebuit transferate până la 9 noiembrie 2008. Entitatea de înregistrare a fiecărui stat membru ar fi trebuit să introducă vehiculele utilizate în traficul internațional în propriul său RNV până la 9 noiembrie 2009. Entitatea de înregistrare a fiecărui stat membru ar fi trebuit să introducă vehiculele utilizate în traficul național în propriul său RNV până la 9 noiembrie 2010.
(4)
Măsurile prevăzute în prezenta decizie sunt conforme cu avizul comitetului instituit în conformitate cu articolul 29 alineatul (1) din Directiva 2008/57/CE,
ADOPTĂ PREZENTA DECIZIE:
Articolul 1
Anexa la Decizia 2007/756/CE se înlocuiește cu anexa la prezenta decizie.
Articolul 2
(1) Agenția Europeană a Căilor Ferate adaptează fișierele de instalare și documentele care trebuie utilizate pentru crearea registrului național standard al vehiculelor (RNsV), a motorului de traducere și a registrului virtual al vehiculelor în vederea adăugării de informații pe autorizațiile de punere în funcțiune acordate în alte state membre (rubricile 2, 6, 12 și 13) până la 30 iunie 2011.
(2) Agenția Europeană a Căilor Ferate publică un ghid cu privire la aplicarea arhitecturii europene globale a RNV-urilor până la 30 iunie 2011.
Articolul 3
(1) Statele membre își adaptează propriile registre naționale ale vehiculelor pentru a include informații cu privire la autorizațiile de punere în funcțiune acordate în alte state membre (rubricile 2, 6, 12 și 13 specificate în anexă) și, în cazul în care utilizează un registru național nestandardizat al vehiculelor, pentru a include câmpul 9.2 „Numărul de ordine în Registrul Comerțului” specificat în anexă în conformitate cu fișierele de instalare menționate la articolul 2 până la 31 decembrie 2011.
(2) Statele membre se asigură că, în cazul vehiculelor înregistrate înainte de intrarea în vigoare a prezentei decizii, înscrierea numărului de ordine din Registrul Comerțului al entității responsabile de întreținere în registrul național al vehiculelor se realizează până la 31 decembrie 2011.
Articolul 4
Statele membre se asigură că propriile registre naționale de înregistrare a vehiculelor sunt conectate la registrul virtual al vehiculelor până la 31 decembrie 2011.
Articolul 5
Prezenta decizie se adresează statelor membre.
Adoptată la Bruxelles, 10 februarie 2011.

Labels: 12
7
8
15